Ψήφισμα του Συμβουλίου

της 10ης Νοεμβρίου 2003

σχετικά με την ανακοίνωση της Επιτροπής "Ενίσχυση της εφαρμογής των οδηγιών νέας προσέγγισης"

(2003/C 282/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΥΠΕΝΘΥΜΙΖΟΝΤΑΣ τους στόχους που έχει θέσει με την απόφαση της 22ας Ιουλίου 1993 (93/465/ΕΟΚ)(1) και με τα ψηφίσματά του της 7ης Μαΐου 1985 για νέα προσέγγιση στο θέμα της τεχνικής εναρμόνισης και τυποποίησης(2), της 21ης Δεκεμβρίου 1989 σχετικά με τη σφαιρική προσέγγιση του θέματος της αξιολόγησης της πιστότητας(3) και της 28ης Οκτωβρίου 1999 για το ρόλο της τυποποίησης στην Ευρώπη(4) καθώς και τα συμπεράσματά του της 1ης Μαρτίου 2002 για την τυποποίηση(5),

ΑΝΑΓΝΩΡΙΖΟΝΤΑΣ τη σημασία της νέας και σφαιρικής προσέγγισης ως κατάλληλου και αποτελεσματικού κανονιστικού πλαισίου, το οποίο διευκολύνει τις τεχνολογικές καινοτομίες και ενισχύει την ανταγωνιστικότητα της ευρωπαϊκής βιομηχανίας, υποστηρίζοντας παράλληλα τις αρχές της εμπιστοσύνης, της διαφάνειας και της αρμοδιότητας,

ΥΠΟΓΡΑΜΜΙΖΟΝΤΑΣ τη συνεχή του υποστήριξη στις προσπάθειες που αναλαμβάνει η Επιτροπή, τόσο σε διεθνείς όσο και σε περιφερειακές/διμερείς πλατφόρμες, προκειμένου να προωθήσει και να αναπτύξει το δυναμικό των αρχών της νέας προσέγγισης για την ουσιαστική προστασία λ.χ. της υγείας και της ασφάλειας, καθώς και για την άρση των τεχνικών εμποδίων στο εμπόριο, και να ενθαρρύνει τους εμπορικούς εταίρους να υιοθετήσουν πρότυπα και κανονιστικές προσεγγίσεις συμβατές με το κανονιστικό πλαίσιο της Ευρωπαϊκής Ένωσης,

ΕΠΙΒΕΒΑΙΩΝΟΝΤΑΣ ότι είναι προσηλωμένο στην περαιτέρω βελτίωση της επιχειρησιακής αποτελεσματικότητας της εσωτερικής αγοράς και στην ενίσχυση της ανταγωνιστικότητας της ευρωπαϊκής βιομηχανίας, και ΣΗΜΕΙΩΝΟΝΤΑΣ τις εκτεταμένες διαβουλεύσεις και συζητήσεις στις οποίες συμμετέχουν όλοι οι ενδιαφερόμενοι κύκλοι καθώς και οι εθνικές αρχές των κρατών μελών,

ΑΝΑΓΝΩΡΙΖΟΝΤΑΣ ότι χρειάζεται ένα σαφέστερο πλαίσιο για την αξιολόγηση της πιστότητας, τη διαπίστευση και την εποπτεία της αγοράς στην Ευρωπαϊκή Ένωση,

ΑΝΑΓΝΩΡΙΖΟΝΤΑΣ την αξία μιας κοινής αντίληψης των κρατών μελών όσον αφορά τις υποχρεώσεις τους για τη λειτουργία της νέας και σφαιρικής προσέγγισης, καθώς και την ανάγκη να είναι τα κράτη μέλη υπεύθυνα για την εκπλήρωση αυτών των υποχρεώσεων, διατηρώντας παράλληλα το δικαίωμά τους να επιλέγουν τον τρόπο με τον οποίο θα το πράξουν,

ΕΠΙΒΕΒΑΙΩΝΟΝΤΑΣ ότι είναι αναγκαίο η Επιτροπή και τα κράτη μέλη να λάβουν όλα τα κατάλληλα μέτρα για την περαιτέρω ενίσχυση και βελτίωση της εφαρμογής των οδηγιών που βασίζονται στις νέες και σφαιρικές προσεγγίσεις σε όλα τα κράτη μέλη, και για την επέκταση της εφαρμογής αυτών των αρχών σε νέους τομείς,

ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για την ανακοίνωση της Επιτροπής με τίτλο "Ενίσχυση της εφαρμογής των οδηγιών της νέας προσέγγισης" και τους στόχους που περιλαμβάνει,

ΚΑΛΕΙ ΤΗΝ ΕΠΙΤΡΟΠΗ:

Να προτείνει κατάλληλες πρωτοβουλίες στους τομείς της αξιολόγησης της πιστότητας και της εποπτείας της αγοράς, και ειδικότερα:

α) Όσον αφορά τους οργανισμούς που εκτελούν καθήκοντα αξιολόγησης της πιστότητας βάσει των οδηγιών νέας προσέγγισης και τους οργανισμούς και τις αρχές που είναι αρμόδιες για την αξιολόγηση, τον ορισμό και την εποπτεία των οργανισμών αξιολόγησης της πιστότητας:

1. Να λάβει μέτρα με στόχο να εξασφαλίζεται ότι όλοι οι κοινοποιημένοι οργανισμοί εκτελούν τα καθήκοντά τους στο ίδιο επίπεδο και υπό τις ίδιες συνθήκες θεμιτού ανταγωνισμού, μεταξύ των οποίων:

- μέτρα για την ενοποίηση των απαιτήσεων προς τις οποίες πρέπει να συμμορφώνονται οι κοινοποιημένοι οργανισμοί, όπως η ανταλλαγή εμπειριών, η ανταλλαγή πληροφοριών σχετικά με την ανάκληση ή την άρνηση παροχής πιστοποιητικών και οι απαιτήσεις για διασυνοριακές δραστηριότητες των κοινοποιημένων οργανισμών,

- μέτρα για την καθιέρωση και την υποστήριξη κατάλληλων διαδικασιών για την ανταλλαγή πληροφοριών μεταξύ κοινοποιημένων οργανισμών, οι οποίες θα τηρούν την αρχή του επιχειρηματικού απορρήτου και δεν θα περιορίζουν τον ανταγωνισμό μεταξύ κοινοποιημένων οργανισμών,

- μέτρα για την ενοποίηση των προϋποθέσεων που οφείλουν να πληρούν οι οργανισμοί οι αρμόδιοι για τον ορισμό, την αξιολόγηση και την εποπτεία των κοινοποιημένων οργανισμών.

2. Να υποστηρίξει τη δημιουργία ενός φόρουμ των αρχών των κρατών μελών που είναι αρμόδιες για την πολιτική όσον αφορά τον ορισμό, ούτως ώστε να διευκολύνεται η ανταλλαγή βέλτιστων πρακτικών για την αξιολόγηση, τον ορισμό και την εποπτεία των κοινοποιημένων οργανισμών.

3. Να καθιερώσει μια αποτελεσματική διαδικασία ανταλλαγής πληροφοριών μεταξύ των διοριζουσών αρχών και των οργανισμών διαπίστευσης, που έχουν αξιολογήσει οργανισμούς αξιολόγησης της πιστότητας σε όλα τα κράτη μέλη, τις χώρες του ΕΟΧ και άλλες χώρες, προκειμένου να διευκολυνθεί η ενισχυμένη διοικητική συνεργασία.

4. Να βελτιώσει την αποτελεσματικότητα και τη διαφάνεια της διαδικασίας κοινοποίησης, εξετάζοντας ιδίως την ανάπτυξη ενός συστήματος κοινοποίησης σε ανοικτή (on-line) σύνδεση, το οποίο θα διαθέτει η Επιτροπή, με σκοπό να αντικατασταθεί το σημερινό σύστημα που βασίζεται σε έντυπα, θα περιλαμβάνει δε ενημερωμένο κατάλογο των κοινοποιημένων οργανισμών και των οργανισμών αξιολόγησης της πιστότητας.

5. Να αναπτύξει σφαιρικότερη πολιτική και καθοδήγηση για τον προσδιορισμό (μεταξύ άλλων όσον αφορά το ρόλο της στη διαδικασία ορισμού) και τη χρήση της διαπίστευσης, με στόχο να αυξηθεί η συνοχή, η διαφάνεια και η συνεργασία των υπηρεσιών διαπίστευσης μέσα στην Ευρωπαϊκή Ένωση, τόσο στους ρυθμισμένους όσο και στους μη ρυθμισμένους τομείς, λαμβάνοντας υπόψη την απαραίτητη ελευθερία χρήσης που πρέπει να έχουν οι φορείς που δραστηριοποιούνται στους μη ρυθμισμένους τομείς, καθώς και τις σχετικές διεθνείς πτυχές. Η ανάπτυξη μιας τέτοιας πολιτικής θα πρέπει να περιλαμβάνει, ειδικότερα, την ανεξαρτησία των οργανισμών διαπίστευσης από εμπορικές διαδικασίες αξιολόγησης της πιστότητας και την αποφυγή του ανταγωνισμού μεταξύ των διαφόρων οργανισμών, δεδομένου ότι πρόκειται για υπηρεσία γενικού οικονομικού ενδιαφέροντος. Θα πρέπει να εξετασθεί το ενδεχόμενο να περιληφθούν τέτοιες διατάξεις στο γενικό νομοθετικό πλαίσιο της νέας προσέγγισης.

β) Όσον αφορά την εποπτεία της αγοράς και τη σήμανση πιστότητας CE:

1. Να εξετάσει, από κοινού με τα κράτη μέλη, τις ουσιαστικές απαιτήσεις προσδιορισμού των στόχων που πρέπει να επιτύχουν τα κράτη μέλη όσον αφορά την εποπτεία της αγοράς και να εισαγάγει στη νομοθεσία νέας προσέγγισης ένα πλαίσιο για τη σχετική διοικητική συνεργασία, μεταξύ άλλων και για την ανταλλαγή πληροφοριών μεταξύ κρατών μελών.

2. Να βελτιώσει την προβλεπόμενη στη νομοθεσία νέας προσέγγισης διαδικασία ρητρών διασφάλισης, προκειμένου να αυξηθεί η διαφάνεια και να μειωθεί ο χρόνος διεκπεραίωσης, ώστε να καταστεί η εφαρμογή της διαδικασίας πιο αποτελεσματική και ομοιόμορφη, να αντλεί δε από τη διαθέσιμη στα κράτη μέλη εμπειρογνωμοσύνη.

3. Να αρχίσει, σε συνεργασία με τα κράτη μέλη, τις χώρες του ΕΟΧ και άλλες χώρες που έχουν συνάψει με την Ευρωπαϊκή Ένωση συμφωνίες σχετικές με τη χρήση του σήματος CE στο έδαφός τους, καθώς και με ευρωπαϊκούς εμπλεκόμενους φορείς, μια εκστρατεία για την προώθηση και την αποσαφήνιση του νοήματος του σήματος CE και της σχέσης του με εθελοντικά σήματα.

Να εισαγάγει μέτρα για την προστασία του σήματος CE.

γ) Όσον αφορά γενικά μέτρα:

1. Να προτείνει μέτρα για την διευκρίνιση και την εναρμόνιση των οριζόντιων ορισμών με σκοπό την συνεπή εφαρμογή τους, περιλαμβάνοντας σε ενιαίο νομοθετικό κείμενο πτυχές που ισχύουν για όλους τους τομείς.

2. Να εξετάσει, εν όψει της διευρυμένης Ευρώπης και της ενισχυμένης εφαρμογής των οδηγιών, τα μέσα που θα επιτρέψουν να συγκεντρωθεί η διάσπαρτη εμπειρογνωμοσύνη και να εξασφαλισθεί η αποτελεσματικότητα της διαδικασίας λήψεως αποφάσεων.

3. Να εξασφαλίσει, σε συνεργασία με τα κράτη μέλη, συνεπή εφαρμογή των διαδικασιών αξιολόγησης της πιστότητας σε προϊόντα που καλύπτονται από διάφορες οδηγίες, εξετάζοντας το κατά πόσον είναι δυνατόν να υπάρχει στις επί μέρους οδηγίες ένα συνεκτικότερο φάσμα ενοτήτων και εξασφαλίζοντας εν συνεχεία τη χρήση μόνο τυποποιημένων ενοτήτων. Θα πρέπει, όποτε είναι εφικτό, να χρησιμοποιείται η δήλωση πιστότητας του κατασκευαστή.

(1) Απόφαση του Συμβουλίου της 22ας Ιουλίου 1993 για τις ενότητες που αφορούν τις διάφορες φάσεις των διαδικασιών αξιολόγησης της πιστότητας και τους κανόνες επίθεσης και χρήσης της σήμανσης πιστότητας "CE" που προορίζονται να χρησιμοποιηθούν στις οδηγίες τεχνικής εναρμόνισης (93/465/ΕΟΚ) (ΕΕ L 220 της 30.8.1993, σ. 23).

(2) ΕΕ C 136 της 4.6.1985.

(3) ΕΕ C 10 της 16.1.1990.

(4) ΕΕ C 141 της 19.5.2000.

(5) ΕΕ C 66 της 15.3.2002.